标题：火部
《本草纲目》·火部
李时珍曰︰水火所以养民，而民赖以生者也。本草医方，皆知辨水而不知辨火，诚缺文哉。火者，南方之行，其文横则为三卦，直则为火字，炎上之象也。其气行于天，藏于地，而用于人。太古燧人氏上观下察，钻木取火，教民熟食，使无腹疾。周官司氏以燧取明火于日，鉴取明水于月，以供祭祀。司氏掌火之政令，四时变国火以救时疾。《曲礼》云︰圣王用水火金木，饮食必时。则古先圣王之于火政，天人之间，用心亦切矣，而后世慢之何哉？今撰火之切于日用灸者凡一十一种，为火部[1]云。　
阳火 阴火【集解】李时珍曰︰火者五行之一，有气而无质，造化两间，生杀万物，显仁藏用，神妙无穷，火之用其至矣哉。愚尝绎而思之，五行皆一，唯火有二。二者，阴火、阳火也。其纲凡三，其目凡十有二。所谓三者，天火也，地火也，人火也。所谓十有二者，天之火四，地之火五，人之火三也。试申言之，天之阳火二︰太阳，真火也；星精，飞火也（赤物暾暾，降则有灾，俗呼火殃）。天之阴火二︰龙火也，雷火也（龙口有火光，霹雳之火，神火也）。地之阳火三︰钻木之火也，击石之火也，戛金之火也。地之阴火二︰石油之火也（见石部石脑油），水中之火也（江湖河海，夜动有火。或云︰水神夜出，则有火光）。人之阳火一，丙丁君火也（心、小肠，离火也）。人之阴火二︰命门相火也（起于北海，坎火也，游行三焦，寄位肝胆），三昧之火也（纯阳，干火也）。合而言之，阳火六，阴火亦六，共十二焉。诸阳火遇草而焫(ㄖㄨㄛˋ)，得木而燔，可以湿伏，可以水灭。诸阴火不焚草木而流金石，得湿愈焰，遇水益炽。以水折之，则光焰诣天，物穷方止；以火逐之，以灰扑之，则灼性自消，光焰自灭。故人之善反于身者，上体于天而下验于物，则君火相火、正治从治之理，思过半矣。此外又有萧丘之寒火（萧丘在南海中，上有自然之火，春生秋灭。生一种木，但小焦黑。出《抱朴子外篇》。又陆游云︰火山军，其地锄耘深入，则有烈焰，不妨种植。亦寒火也），泽中之阳焰（状如火焰，起于水面。出《素问王冰注》），野外之鬼磷（其火色青，其状如炬，或聚或散，俗呼鬼火。或云︰诸血之磷光也），金银之精气（凡金银玉宝，皆夜有火光）。此皆似火而不能焚物者也。至于樟脑、猾髓，皆能水中发火，（樟脑见木部，猾髓见兽部）。浓酒、积油，得热气则火自生。（烧酒、醇酒，得火气则自焚。油满百石，则火自生。油纸、油衣、油铁，得热蒸激，皆自生火也）。南荒有厌火之民（国近黑昆仑，人能食火炭）、食火之兽（《原化记》云︰祸斗兽，状如犬而食火，粪复为火，能烧人屋）；西戎有食火之鸟（驼鸟，见禽部）。火鸦蝙蝠，能食焰烟；火龟火鼠，生于火地。（火龟见介部龟下，火鼠见兽部鼠下）。此皆五行物理之常，而乍闻者目为怪异，盖未深诣乎此理故尔。复有至人，入水不溺，入火不焚，入金石无碍，步日月无影。斯人也，与道合真，不知其名，谓之至人。蔡九峰只言木火、石火、雷火、水火、虫火、磷火，似未尽该也。
震亨曰︰太极动而生阳，静而生阴，阳动而变，阴静而合，而生水火木金土，各一其性。唯火有二︰曰君火，人火也；曰相火，天火也。火内阴而外阳，主乎动者也，故凡动皆属火。以名而言，形气相生，配于五行，故谓之君；以位而言，生于虚无，守位禀命，因其动而可见，故谓之相。天主生物，故恒于动，人有此生，亦恒于动。动者，皆相火之为也。见于天者，出于龙雷则木之气，出于海则水之气也；具于人者，寄于肝肾二部，肝木而肾水也。胆者肝之腑，膀胱者肾之腑，心包络者肾之配，三焦以焦言，而下焦司肝肾之分，皆阴而下者也。天非此火不能生物，人非此火不能自生。天之火虽出于木，而皆本乎地。故雷非伏，龙非蛰，海非附于地，则不能鸣，不能飞，不能波也。鸣也，飞也，波也，动而为火者也。肝肾之阴，悉具相火，人而同乎天也。然而东垣以火为元气之贼，与元气不两立，一胜则一负者，何哉？周子曰︰神发知矣。五性感物而万事出。有知之后，五者之性，为物所感而动，即《内经》五火也。五性缺阳之火，与相火相扇，则妄动矣。火起于妄，变化莫测，煎熬真阴，阴虚则病，阴绝则死。君火之气，《经》以暑与湿言之；相火之气，《经》以火言之，盖表其暴悍酷烈甚于君火也。故曰︰相火元气之贼。周子又曰︰圣人定之以中正仁义而主静。朱子曰︰必使道心常为一身之主，而人心每听命焉。夫人心听命而又主之以静，则彼五火之动皆中节，相火唯有裨补造化，以为生生不息之运用尔，何贼之有？或曰︰《内经》只于六气言火，未言及脏腑也。曰︰岐伯历举病机一十九条，而属火者五︰诸热瞀螈，皆属于火；诸逆冲上，皆属于火；诸躁狂越，皆属于火；诸禁鼓栗，如丧神守，皆属于火；诸病肿，疼酸惊骇，皆属于火，是也。刘河间云︰诸风掉眩属于肝，风火也；诸气郁属于肺，燥火也；诸湿肿满属于脾，湿火也；诸痛痒疮属于心，郁火也。是皆火之为病，出于脏腑者然也。以陈无择之通敏，犹以暖温为君火，日用之火为相火，无怪乎后人之聋瞽也。
燧火【集解】时珍曰︰周官司氏四时变国火以救时疾，季春出火，季秋纳火，民咸从之。盖人之资于火食者，疾病寿夭生焉。四时钻燧，取新火以为饮食之用，依岁气而使无亢不及，所以救民之时疾也。榆柳先百木而青，故春取之，其火色青。杏枣之木心赤，故夏取之，其火色赤。柞之木理白，故秋取之，其火色白。槐檀之木心黑，故冬取之，其火色黑。桑柘之木肌黄，故季夏取之，其火色黄。天文大火之次，于星为心。季春龙见于辰而出火，于时为暑。季秋龙伏于戌而纳火，于时为寒。顺天道而百工之作息皆因之，以免水旱灾祥之流行也。后世寒食禁火，乃季春改火遗意，而俗作介推事，谬矣。《道书》云︰灶下灰火谓之伏龙屎，不可香事神。
桑柴火【主治】痈疽发背不起，瘀肉不腐，及阴疮瘰疠流注，疮顽疮，然火吹灭，日灸二次，未溃拔毒止痛，已溃补接阳气，去腐生肌。凡一切补药诸膏，宜此火煎之。但不可点艾，伤肌（时珍）。
【发明】震亨曰︰火以畅达拔引郁毒，此从治之法也。
时珍曰︰桑木能利关节，养津液。得火则拔引毒瓦斯，而祛逐风寒，所以能去腐生新。《抱朴子》云︰一切仙药，不得桑煎不服。桑乃箕星之精，能助药力，除风寒痹诸痛，久服终身不患风疾故也。藏器曰︰桑柴火灸蛇，则足见。　
炭火【集解】时珍曰︰烧木为炭。木久则腐，而炭入土不腐者，木有生性，炭无生性也。葬家用炭，能使虫蚁不入，竹木之根自回，亦缘其无生性耳。古者冬至、夏至前二日，垂土炭于衡两端，轻重令匀，阴气至则土重，阳气至则炭重也。
【主治】栎炭火，宜锻炼一切金石药。桴炭火，宜烹煎焙炙百药丸散（时珍）。　
芦火 竹火【主治】宜煎一切滋补药（时珍）。
【发明】时珍曰︰凡服汤药，虽品物专精，修治如法，而煎药者卤莽造次，水火不良，火候失度，则药亦无功。观夫茶味之美恶，饭味之甘，皆系于水火烹饪之得失，即可推矣。是以煎药须用小心老成人，以深罐密封，新水活火，先武后文，如法服之，未有不效者。火用陈芦、枯竹，取其不强，不损药力也；桑柴火取其能助药力；桴炭，取其力慢；栎炭，取其力紧；温养用糠及马屎、牛屎者，取其缓而能使药力匀遍也。　
艾火【主治】灸百病。若灸诸风冷疾，入硫黄末少许，尤良（时珍）。
【发明】时珍曰︰凡灸艾火者，宜用阳燧、火珠承日，取太阳真火。其次则钻槐取火，为良。若急卒难备，即用真麻油灯，或蜡烛火，以艾茎烧点于炷，滋润灸疮，至愈不痛也。其戛金、击石、钻燧入木之火，皆不可用。邵子云︰火无体，因物以为体，金石之火，烈于草木之火，是矣。八木者，松火，难瘥；柏火，伤神多汗；桑火，伤肌肉；柘火，伤气脉；枣火，伤内吐血；橘火，伤营卫经络；榆火，伤骨失志；，竹火，伤筋损目也。《南齐书》载武帝时，有沙门从北齐赤火来，其火赤于常火而小，云以疗疾，贵贱争取之，灸至七炷，多得其验。吴兴杨道庆虚疾二十年，灸之即瘥。咸称为圣火，诏禁之不止。不知此火，何物之火也。
【附录】阳燧时珍曰︰火镜也。以铜铸成，其面凹，摩热向日，以艾承之，则得火。
《周礼》司氏以火燧取明火于日，是矣。
火珠见石部水精下。
神针火【主治】心腹冷痛，风寒湿痹，附骨阴疽，凡在筋骨隐痛者，针之，火气直达病所，甚效（时珍）。
【发明】时珍曰︰神针火者，五月五日取东引桃枝，削为木针，如鸡子大，长五、六寸，干之。用时以绵纸三、五层衬于患处，将针蘸麻油点着，吹灭，乘热针之。又有雷火神针法，用熟蕲艾末一两，乳香、没药、穿山甲、硫黄、雄黄、草乌头、川乌头、桃树皮末各一钱，麝香五分，为末，拌艾，以浓纸裁成条，铺药艾于内，紧卷如指大，长三、四寸，收贮瓶内，埋地中七七日，取出。用时，于灯上点着，吹灭，隔纸十层，乘热针于患处，热气直入病处，其效更速。并忌冷水。　
灯火【主治】小儿惊风、昏迷、搐搦、窜视诸病。又治头风胀痛，视头额太阳络脉盛处，以灯心蘸麻油点灯淬之，良。外痔肿痛者，亦淬之。油能去风解毒，火能通经也。小儿初生，因冒寒气欲绝者，勿断脐，急烘絮包之，将胎衣烘热，用灯炷于脐下，往来燎之，暖气入腹内，气回自苏。又烧铜匙柄熨烙眼弦内，去风退赤，甚妙（时珍）。
【发明】时珍曰︰凡灯唯胡麻油、苏子油然者，能明目治病。其诸鱼油、诸禽兽油、诸菜子油、棉花子油、桐油、豆油、石脑油诸灯烟，皆能损目，亦不治病也。
【附方】新七。搅肠沙痛︰阴阳腹痛，手足冷，但身上有红点。以灯草蘸油点火，淬于点上。（《济急方》）
小儿诸惊︰仰向后者，灯火淬其囟门、两眉际之上下。眼翻不下者，淬其脐之上下。不省人事者，淬其手足心、心之上下。手拳不开、目往上者，淬其顶心、两手心。撮口出白沫者，淬其口上下、手足心。（《小儿惊风秘诀》）
百虫咬伤︰以灯火熏之，出水妙。（《济急方》）
杨梅毒疮︰方广《心法附余》︰用铅汞结砂、银朱各二钱，白花蛇一钱。为末，作纸捻七条。初日用三条，自后日用一条，香油点灯于烘炉中，放被内盖卧，勿透风。须食饱口含椒茶，热则吐去，再含。神灯熏法︰用银朱二钱，孩儿茶、龙挂香、皂角子各一钱，为末，以纸卷作灯心大，长三寸。每用一条，安灯盏内，香油浸点，置水桶中，以被围坐，用鼻吸烟咽之，口含冷茶，热则吐去。日熏二次。三日后口中破皮，以陈酱水漱之。神灯照法︰治杨梅疮，年久破烂坑陷者。用银朱、水粉、线香各三钱，乳香、没药各五分，片脑二分。为末，以纸卷作捻，浸油点灯照疮，日三次，七日见效。须先服通圣散数帖，临时口含椒茶，以防毒瓦斯入齿也。年深疥癣，遍身延蔓者︰硫黄、艾叶研匀作捻，浸油点灯，于被中熏之。以油涂口鼻耳目，露之。（《集玄方》）
《说文解字》·部首
《说文解字》卷十一[2]
6380、火部:火：毁也。南方之行，炎而上。象形。凡火之属皆从火。 火字(3张)
6381、火部:炟：上讳。
6382、火部:𤈦：火也。从火尾声。《诗》曰：“王室如𤈦。”
6383、火部:毁：火也。从火毁声。《春秋传》曰：“衞矦毁。”
6384、火部:燹：火也。从火豩声。
6385、火部:焌：然火也。从火夋声。《周礼》曰：“遂䶴其焌。”焌火在前，以焞焯龟。
6386、火部:尞：柴祭天也。从火从眘。眘，古文愼字。祭天所以愼也。
6387、火部:然：烧也。从火肰声。
6388、火部:爇：烧也。从火蓺声。《春秋传》曰：“爇僖负覉。”
6389、火部:燔：爇也。从火番声。
6390、火部:烧：爇也。从火尧声。
6391、火部:烈：火猛也。从火𠛱声。
6392、火部:炪：火光也。从火出声。《商书》曰：“予亦炪谋。”读若巧拙之拙。
6393、火部:熚：熚𤒓，火皃。从火毕声。
6394、火部:𤒓：熚𤒓也。从火𢨋声。𢨋，籒文悖字。
6395、火部:烝：火气上行也。从火丞声。
6396、火部:烰：烝也。从火孚声。《诗》曰：“烝之烰烰。”
6397、火部:煦：烝也。一曰赤皃。一曰温润也。从火昫声。
6398、火部:熯：乾皃。从火，汉省声。《诗》曰：“我孔熯矣。”
6399、火部:炥：火皃。从火弗声。
6400、火部:熮：火皃。从火翏声。《逸周书》曰：“味辛而不熮。”
6401、火部:焛：火皃。从火，𨳌省声。读若粦。
6402、火部:㷳：火色也。从火雁声。读若雁。
6403、火部:熲：火光也。从火顷声。
6404、火部:爚：火飞也。从火龠声。一曰爇也。
6405、火部:熛：火飞也。从火㶾声。读若摽。
6406、火部:熇：火热也。从火高声。《诗》曰：“多将熇熇。”
6407、火部:烄：交木然也。从火交声。
6408、火部:㶣：小热也。从火干声。《诗》曰：“忧心㶣㶣。”
6409、火部:燋：所以然持火也。从火焦声。《周礼》曰：“以明火爇燋也。”
6410、火部:炭：烧木馀也。从火，岸省声。
6411、火部:𤈩：束炭也。从火，差省声。读若纲。
6412、火部:𤉧：交灼木也。从火，教省声。读若狡。
6413、火部:炦：火气也。从火犮声。
6414、火部:灰：死火馀㶳也。从火从又。又，手也。火旣灭，可以执持。
6415、火部:炱：灰，炱煤也。从火台声。
6416、火部:煨：盆中火。从火畏声。
6417、火部:熄：畜火也。从火息声。亦曰灭火。
6418、火部:烓：行灶也。从火圭声。读若冋。
6419、火部:煁：烓也。从火甚声。
6420、火部:燀：炊也。从火单声。《春秋传》曰：“燀之以薪。”
6421、火部:炊：爨也。从火，吹省声。
6422、火部:烘：尞也。从火共声。《诗》曰：“卭烘于煁。”
6423、火部:齌：炊哺疾也。从火齐声。
6424、火部:熹：炙也。从火喜声。
6425、火部:煎：熬也。从火前声。
6426、火部:熬：乾煎也。从火敖声。
6427、火部:炮：毛炙肉也。从火包声。
6428、火部:𤇯：炮肉，以微火温肉也。从火衣声。
6429、火部:𤎯：置鱼筒中炙也。从火曾声。
6430、火部:𤐸：以火乾肉。从火稫声。
6431、火部:爆：灼也。从火暴声。
6432、火部:炀：炙燥也。从火昜声。
6433、火部:𤌍：灼也。从火隺声。
6434、火部:爤：孰也。从火兰声。
6435、火部:𤓒：烂也。从火靡声。
6436、火部:㷉：从上案下也。从𡰥；又持火，以尉申缯也。
6437、火部:𤒅：灼龟不兆也。从火从龟。《春秋传》曰：“龟𤒅不兆。”读若焦。
6438、火部:灸：灼也。从火久声。
6439、火部:灼：炙也。从火勺声。
6440、火部:炼：铄治金也。从火柬声。
6441、火部:烛：庭燎，火烛也。从火蜀声。
6442、火部:熜：然麻蒸也。从火悤声。
6443、火部:灺：烛㶳也。从火也声。
6444、火部:㶳：火馀也。从火聿声。一曰薪也。
6445、火部:焠：坚刀刃也。从火卒声。
6446、火部:煣：屈申木也。从火、柔，柔亦声。
6447、火部:燓：烧田也。从火、棥，棥亦声。
6448、火部:熑：火煣车网绝也。从火兼声。《周礼》曰：“煣牙，外不熑。”
6449、火部:燎：放火也。从火尞声。
6450、火部:𤐫：火飞也。从火，纳与𠨧同意。
6451、火部:㷮：焦也。从火曹声。
6452、火部:𤓪：火所伤也。从火雥声。
6453、火部:烖：天火曰烖。从火𢦏声。
6454、火部:烟：火气也。从火堙声。
6455、火部:焆：焆焆，烟皃。从火肙声。
6456、火部:煴：郁烟也。从火昷声。
6457、火部:𤈥：望火皃。从火皀声。读若馰颡之馰。
6458、火部:燂：火热也。从火覃声。
6459、火部:焞：明也。从火𦎫声。《春秋传》曰：“焞耀天地。”
6460、火部:炳：明也。从火丙声。
6461、火部:焯：明也。从火卓声。《周书》曰：“焯见三有俊心。”
6462、火部:照：明也。从火昭声。
6463、火部:炜：盛赤也。从火韦声。《诗》曰：“彤管有炜。”
6464、火部:㶴：盛火也。从火从多。
6465、火部:熠：盛光也。从火习声。《诗》曰：“熠熠宵行。”
6466、火部:煜：熠也。从火昱声。
6467、火部:耀：照也。从火翟声。
6468、火部:辉：光也。从火军声。
6469、火部:煌：煌，辉也。从火皇声。
6470、火部:焜：煌也。从火昆声。
6471、火部:炯：光也。从火冋声。
6472、火部:爗：盛也。从火曅声。《诗》曰：“爗爗震电。”
6473、火部:爓：火门也。从火阎声。
6474、火部:炫：耀耀也。从火玄声。
6475、火部:光：明也。从火在人上，光明意也。
6476、火部:热：温也。从火埶声。
6477、火部:炽：盛也。从火戠声。
6478、火部:燠：热在中也。从火奥声。
6479、火部:暖：温也。从火爰声。
6480、火部:煗：温也。从火耎声。
6481、火部:炅：见也。从火、日。
6482、火部:炕：乾也。从火亢声。
6483、火部:燥：乾也。从火喿声。
6484、火部:𤇳：灭也。从火、戌。火死于戌，阳气至戌而尽。《诗》曰：“赫赫宗周，褒似𤇳之。”
6485、火部:焅：旱气也。从火告声。
6486、火部:燽：溥覆照也。从火寿声。
6487、火部:爟：取火于日官名，举火曰爟。《周礼》曰：“司爟，掌行火之政令。”从火雚声。
6488、火部:㷭：燧，𠊱表也。边有警则举火。从火逢声。
6489、火部:爝：苣火，祓也。从火爵声。吕不韦曰：汤得伊尹，爝以爟火，衅以牺豭。
6490、火部:熭：暴乾火也。从火彗声。
6491、火部:熙：燥也。从火巸声。
6492、火部:爞：旱气也。从火虫声。
6493、火部:煽：炽盛也。从火扇声。
6494、火部:烙：灼也。从火各声。
6495、火部:烁：灼烁，光也。从火乐声。
6496、火部:灿：灿爤，明瀞皃。从火粲声。
6497、火部:焕：火光也。从火奂声。